Color TV-Game

— პირველი თაობის გამოყოფილი სახლის სათამაშო კონსოლების სერია, შექმნილი და გამოცემული კომპანია Nintendo-ს მიერ 1977 წელს მხოლოდ იაპონიაში. Color TV-Game-ის სერია არის ყველაზე მეტად გაყიდვადი კონსოლი პირველი თაობის ეპოქაში; პირველი ოთხი მოდელი გაიყიდა 3 მილიონი ეგზემპლარის ოდენობით. სისტემა მუშაობდა ბატარეებისა და კვების წყაროს მეშვეობით. Color TV-Game არის Nintendo-ს მიერ გამოცემული პირველი სათამაშო კონსოლი.

საერთო ჯამში გამოვიდა ხუთი ვერსია. პირველი მოდელი Color TV-Game 6 გამოვიდა 1977 წლის 1 ივნისს, რომელიც შემუშავდა Mitsubishi Electronics-თან თანამშრომლობით. იგი მოიცავდა „სინათლის ჩოგბურთის“ (ან „Pong“) ექვს ვარიაციას. კონსოლს მარცხენა და მარჯვენა კუთხეში მიმაგრებული ჰქონდა ორი პადლი. ერთი კვირის შემდეგ Nintendo-მ გამოუშვა მომდევნო ვერსია Color TV-Game 15, რომელსაც გააჩნდა კაბელით მიერთებული ორი კონტროლერი, რაც შესამჩნევად აადვილებდა თამაშის პროცესს. სულ გამოვიდა Color TV-Game 15-ის ორი ვერსია. 

1978 წლის 8 ივნისს კომპანიამ გამოსცა მესამე მოდიფიკაცია Color TV-Game Racing 112, რომელიც მოიცავდა მხოლოდ ერთ თამაშს — რბოლას ზემოთა ხედით, მრავალმოთამაშიან რეჟიმში. აგრეთვე ზედ მაგრდებოდა საჭე და გადაცემის კოლოფი.

1979 წლის 23 აპრილს გამოვიდა რიგით მეოთხე მოდიფიკაცია Color TV Game Block Breaker, რომელიც განკუთვნილი იყო ერთი მოთამაშისთვის. მასზე ეშვებოდა თამაში „Block Breaker“ — Nintendo-ს არკადული თამაშის პორტირებული ვერსია, დაფუძნებული Atari-ს ვიდეო თამაშზე „Breakout“.

1980 წელს Nintendo-მ შეზღუდული რაოდენობით გამოსცა Color TV-Game-ის ფინალური მოდიფიკაცია Computer TV-Game, რომელშიც ჩაშენებული იყო Nintendo-ს პირველი არკადული თამაშის პორტირებული ვერსია „Computer Othello“.

გალერეა

რესურსები ინტერნეტში

 Color TV-Game 6 — Computing History
 Color TV-Game — Console Variations
 Color TV Game  — Retro Gaming Consoles
 Color TV Game — Timelinefy

სქოლიო

კატეგორია:1977 წლის ვიდეო თამაშები
კატეგორია:1977 წელი ვიდეო თამაშებში
კატეგორია:1977 წლის კომპიუტერთან დაკავშირებული სიახლეები‎
კატეგორია:გამოყოფილი კონსოლები
კატეგორია:Nintendo-ს კონსოლები
კატეგორია:პირველი თაობის ვიდეო თამაშების კონსოლები
კატეგორია:Pong-ის ვარიაციები
კატეგორია:ვიდეო თამაშები შემუშავებული იაპონიაში